
Laste arvu suurendamine Narva Lasteaia Cipollino rühmades
1. Asjaolud ja menetluse käik
Narva Lasteaed Cipollino on tavaline 12rühmaline lasteasutus, milles 2017/2018. õppeaastal on 5 sõimerühma ja 7 lasteaiarühma. Narva Lasteaia Cipollino rühmatingimused vastavad sanitaarnõuetele ja lasteaias on olemas vajalikud tingimused laste arenguks.

Narva Lasteaia Cipollino hoolekogu on teinud ettepaneku suurendada laste arvu sõimerühmades Sipelgas, Kõrvitsake, Metsmaasikas, Rohutirts kuni 16 last, sõimerühmas Mustikas kuni 15 last, lasteaiarühmas Kastanike, Lepatriinu ja Mesilane kuni 22 last, lasteaiarühmas  Pirn kuni 23 last ja lasteaiarühmas Jaaniussike kuni 24 last (14.12.2017. a hoolekogu koosoleku protokoll nr 2). Narva Lasteaia Cipollino direktor esitas 18.12.2017. a Narva Linnavalitsuse Kultuuriosakonnale vastavasisulise taotluse nr 1-11/67.
2. Õiguslikud alused
Vastavalt koolieelse lasteasutuse seaduse § 7 lõikele 1¹ lasteasutuse hoolekogu ettepanekul on linnavalitsusel õigus lapse arenguks vajalike tingimuste olemasolu korral suurendada laste arvu sõimerühmas kuni kahe lapse võrra, lasteaiarühmas kuni nelja lapse võrra ning liitrühmas kuni kahe lapse võrra. Otsus tehakse iga sõime-, lasteaia- ja liitrühma kohta eraldi.
3. Otsus
Suurendada laste arvu Narva Lasteaia Cipollino rühmades järgmiselt:
3.1 sõimerühmades Sipelgas, Kõrvitsake, Metsmaasikas, Rohutirts kuni 16 last;
3.2 sõimerühmas Mustikas kuni 15 last;

3.3 lasteaiarühmades Kastanike, Lepatriinu ja Mesilane kuni 22 last;

3.4 lasteaiarühmas Pirn kuni 23 last;
3.5 lasteaiarühmas Jaaniussike kuni 24 last.
4. Rakendussätted
4.1  Tunnistatakse kehtetuks Narva Linnavalitsuse 08.03.2017. a korraldus nr 221-k "Laste arvu suurendamine Narva Lasteaia Cipollino rühmades". 

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.
4.3 Korraldus jõustub seadusega sätestatud korras.

